Pavol Regenda

Pavol Regenda (* 7. december 1999, Michalovce) je slovenský hokejový útočník, aktuálne hráč tímu Anaheim Ducks v National Hockey League. Predtým pôsobil v tíme extraligových Michaloviec. Taktiež je členom slovenskej hokejovej reprezentácie, s ktorou v roku 2022 získal bronzovú medailu na Zimných olympijských hrách v Pekingu.
Klubová kariéra.
Dorastenecká kariéra.
Regenda začínal s hokejom v rodných Michalovciach, kde pôsobil v mládežníckych štruktúrach klubu do roku 2016. Okrem Michaloviec si zahral aj za juniorské tímy Spišskej Novej Vsi a Trenčína. V roku 2017 odišiel na sever Európy. Dve sezóny pôsobil vo Švédsku, v kluboch Linköping HC a Växjö Lakers, za ktoré nastupoval v súťaži určenej pre hráčov do dvadsať rokov. Pred štartom sezóny 2019-20 sa presunul do susedného Fínska, kde sa pripojil k mládežníckemu mužstvu Jokerit Helsinki. V tom istom ročníku odohral svoj prvý zápas v kariére medzi seniormi, jeden štart si pripísal za helsinský klub Kiekko-Vantaa, ktorý pôsobí v druhej fínskej lige Mestis.
Sezóna 2020-21.
V sezóne 2020-21 sa vrátil do Michaloviec, ktoré postúpili do semifinále play off v Tipos Extralige. Regenda sa na ňom podieľal 25 bodmi za 11 gólov a 14 prihrávok v 50 zápasoch základnej časti a taktiež siedmimi bodmi (štyri góly a tri asistencie) v jedenástich zápasoch vyraďovacej časti.
Sezóna 2021-22.
V nasledujúcom ročníku získal v 43 zápasoch 39 bodov. Po sezóne sa dohodol na prestupe do BK Mladá Boleslav. Za český klub však napokon nenastúpil, po skončení majstrovstiev sveta v hokeji podpísal dvojročný nováčikovský kontrakt s Anaheimom Ducks.
Sezóna 2022-23.
Pred štartom sezóny 2022-23 sa zúčastnil nováčikovského kempu Ducks. V predsezónnych zápasoch bol najproduktívnejším hráčom celku, vďaka čomu si vybojoval miesto v zostave Káčerov. 13. októbra 2022 debutoval v NHL v zápase proti Seattle Kraken, hral vo formácií s Derekom Grantom a Maxom Jonesom. O päť dní neskôr si prvýkrát pripísal kanadské body za dve asistencie v zápase proti New York Rangers. Po piatich zápasoch ho tréner Anaheimu poslal na farmu San Diego Gulls, kde hneď vo svojom debute strelil gól. Po štyroch odohraných zápasoch v nižšej lige sa vrátil naspäť do NHL. V 34. minúte stretnutia proti Minnesote stretol svoj prvý gól v NHL. V decembri 2022 ho klub druhýkrát poslal do San Diego Gulls. O pár dní sa stal prvou hviezdou zápasu proti Tucson Roadrunners, pripísal si tri body. Anaheim skončil sezónu na poslednom mieste vo svojej konferencií, Regenda však šancu do konca sezóny v NHL nedostal. V apríli 2023, tesne pred koncom sezóny v zápase AHL proti Calgary Wranglers utrpel otras mozgu.
Reprezentácia.
Pavol Regenda nastúpil prvýkrát za reprezentáciu v roku 2017 na majstrovstvách sveta hráčov do 18 rokov, ktoré sa konali v Spišskej Novej Vsi a Poprade. Na turnaji odohral všetkých päť zápasov, v ktorých si pripísal jednu asistenciu. Do národného tímu sa vrátil v roku 2019, keď sa ocitol v nominácii na majstrovstvá sveta hráčov do 20 rokov. Regenda na turnaji strelil jeden gól a na ďalšie dva prihrával.
Do seniorskej reprezentácie premiérovo nahliadol v sezóne 2020-21, keď odohral štyri prípravné zápasy, v ročníku 2021-22 bol bol členom olympijského tímu, ktorý vybojoval bronzové medaily. V tej istej sezóne sa prvýkrát predstavil aj na seniorských majstrovstvách sveta v hokeji, kde v ôsmich zápasoch nastrieľal päť presných zásahov a stal sa najlepším strelcom tímu.